Oficiālais Vēstnesis L 255 , 30/09/1999 Lpp. 0040 - 0041



Komisijas Lēmums (1999. gada 15. septembris) par kopējiem tehniskiem noteikumiem attiecībā uz piesaistes prasībām par TETRA piekļuvi neatliekamās palīdzības dienestiem (izziņots ar dokumenta numuru C(1999) 2987) (Dokuments attiecas uz EEZ) (1999/645/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Eiropas Parlamenta un Padomes 1998. gada 12. februāra Direktīvu 98/13/EK, kas attiecas uz telekomunikāciju gala iekārtām un zemes satelītstaciju iekārtām, tostarp to atbilstības savstarpēju atzīšanu [1], jo īpaši tās 7. panta 2. punkta otro ievilkumu, (1) tā kā Komisija ir pieņēmusi līdzekli, kas nosaka gala iekārtu tipu, kuram ir nepieciešami kopēji tehniski noteikumi, kā arī saistīto darbības jomu izklāstu saskaņā ar 7. panta 2. punkta pirmo ievilkumu; (2) tā kā ir jāpieņem atbilstīgi saskaņotie standarti vai to daļas, ar ko īsteno pamatprasības, kuras ir jāpārveido kopējos tehniskos noteikumos; (3) tā kā, lai ražotājiem nodrošinātu nepārtrauktu tirgus pieejamību, ir vajadzīgi pārejas pasākumi iekārtām, kas atļautas saskaņā ar valsts tipu apstiprināšanas noteikumiem; (4) tā kā Komitejai (ACTE) ir iesniegts priekšlikums saskaņā ar 29. panta 2. punktu; (5) tā kā kopējie tehniskie noteikumi, ko pieņem ar šo lēmumu, ir saskaņā ar ACTE atzinumu, IR PIEŅĒMUSI ŠO LĒMUMU. 1. pants 1. Šo lēmumu piemēro gala iekārtām, ko paredzēts pievienot publiskam telekomunikāciju tīklam un kas ir iekļautas 2. panta 1. punktā minēto saskaņoto standartu darbības jomā. 2. Ar šo lēmumu izveido kopējus tehniskus noteikumus par piesaistes prasībām attiecībā uz TETRA iekārtu piekļuvi avārijas dienestiem frekvenču joslās no 380 MHz līdz 383 MHz un 390 MHz līdz 393 MHz. 2. pants 1. Kopējos tehniskajos noteikumos iekļauj saskaņoto standartu, ko sagatavojusi attiecīgā standartizācijas organizācija, lai vajadzīgajā apjomā īstenotu Direktīvas 98/13/EK 5. panta c) līdz f) punktā minētās pamatprasības. Norāde uz standartu ir ietverta pielikumā. 2. Gala iekārtas, uz kurām attiecas šis lēmums, atbilst 1. punktā norādītajiem kopējiem tehniskajiem noteikumiem, Direktīvas 98/13/EK 5. panta a) un b) apakšpunktā norādītajām būtiskajām prasībām, kā arī atbilst visu pārējo piemērojamo direktīvu, jo īpaši Padomes Direktīvu 73/23/EEK [2] un 89/336/EEK [3] prasībām. 3. pants Direktīvas 98/13/EK 10. pantā minēto procedūru veikšanai izraudzītās pilnvarotās iestādes attiecībā uz šā lēmuma 1. panta 1. punktā minētajām gala iekārtām izmanto pielikumā minētos saskaņotos standartus vai nodrošina to izmantošanu, šim lēmumam stājoties spēkā. 4. pants 1. Valsts tipu apstiprināšanas noteikumus, kas attiecas uz iekārtām, kuras ietilpst pielikumā norādīto saskaņoto standartu jomā, atceļ, sākot ar 1999. gada 15. decembri. 2. Gala iekārtas, kas apstiprinātas saskaņā ar šādiem valsts tipu apstiprināšanas noteikumiem, turpina laist valsts tirgū un nodot lietošanā. 5. pants Šis lēmums ir adresēts dalībvalstīm. Briselē, 1999. gada 15. septembrī Komisijas vārdā — Komisijas loceklis Karel van Miert [1] OV L 74, 12.3.1998., 1. lpp. [2] OV L 77, 26.3.1973., 29. lpp. [3] OV L 139, 23.5.1989., 19. lpp. -------------------------------------------------- PIELIKUMS Norāde uz piemērojamo saskaņoto standartu Šī lēmuma 2. pantā minētais saskaņotais standarts ir: Bezvadu kanālu sistēma (TETRA); neatliekama piekļuve ETSI Eiropas Telekomunikācijas standartizācijas institūts ETSI sekretariāts TBR35: 1998. gada septembris (izņemot priekšvārdu un 4.2.2., 5.4.2. un A.2.3. iedaļu) Papildu informācija Eiropas Telekomunikāciju standartizācijas institūts ir atzīts saskaņā ar Padomes un Eiropas Parlamenta Direktīvu 98/34/EK [1]. Iepriekš norādītais saskaņotais standarts ir izveidots atbilstīgi pilnvarai, kas izdota saskaņā ar Padomes Direktīvā 98/34/EK paredzētajām attiecīgajām procedūrām. Iepriekšminētā saskaņotā standarta pilnu tekstu var iegūt no: European Telecommunications Standards Institute 650, Route des Lucioles F-06921 Sophia Antipolis Cedex vai European Commission DG XIII/A/2-(BU 31, 1/7) Rue de la Loi/Wetstraat 200 B-1049 Brussels vai no jebkurām citām organizācijām, kuras atbildīgas par ETSI standartu pieejamību un kuru saraksts ir atrodams Internetā pēc adreses www.ispo.cec.be. [1] OV L 204, 21.7.1998., 37. lpp. --------------------------------------------------